Diari Oficial de la Generalitat Valenciana


Sumari del DOGV 3684, del 09-02-2000 (2000/648)

RESOLUCIÓ de 18 de gener de 2000, de la directora general d’Ensenyaments Universitaris i Investigació de la Conselleria de Cultura, Educació i Ciència, per la qual s’ordena la publicació de l’Acord del Consell Econòmic de la Universitat Miguel Hernández, de data 24 de novembre de 1999, pel qual s’aproven les normes de permanència dels estudiants de la Universitat Miguel Hernández.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3684

Data del DOGV
:   09-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/648


Data del document
:   18-01-2000

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

 Descriptors 

:   * Universitat Miguel Hernández
    * estudiant
    * universitat
    * legislació

RESOLUCIÓ de 18 de gener de 2000, de la directora general d'Ensenyaments Universitaris i Investigació de la Conselleria de Cultura, Educació i Ciència, per la qual s'ordena la publicació de l'Acord del Consell Econòmic de la Universitat Miguel Hernández, de data 24 de novembre de 1999, pel qual s'aproven les normes de permanència dels estudiants de la Universitat Miguel Hernández. [2000/A648]
  
El Consell Econòmic de la Universitat Miguel Hernández, reunit el 24 de novembre de 1999, i en virtut de la competència que li conferix l'article 27.2 de la Llei Orgànica 11/1983, de 25 d'agost, de Reforma Universitària, va adoptar a proposta de la Comissió Gestora, acord pel qual s'aproven les normes de permanència dels estudiants de la Miguel Hernández.
  
En l'exercici de les competències que atribuïx a la Conselleria de Cultura, Educació i Ciència l'article 6 del Decret 137/1997, d'1 d'abril, del Govern Valencià, pel qual s'aprova la normativa singular reguladora de l'activitat de la Universitat Miguel Hernández i d'acord amb l'article 19 del Decret 86/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Cultura, Educació i Ciència, s'ordena la publicació de les mencionades normes per a coneixement general.
  
València, 18 de gener de 2000.- La directora general d'Ensenyaments Universitaris i Investigació: Carmen Martorell Pallás.
  
ANNEX I
  
Normativa per la qual es regula la permanència dels estudiants de la Universitat Miguel Hernández
  
Article 1. Estudiants del primer curs
  
1. Els estudiants de la Universitat Miguel Hernández matriculats per primera vegada en una titulació hauran de superar, com a mínim, 12 crèdits troncals i obligatoris en el curs acadèmic.
  
Article 2. Nombre màxim de convocatòries
  
1. Els estudiants podran consumir fins a un màxim de cinc convocatòries per a superar qualsevol de les assignatures de la titulació que cursen.
  
2. El rector, a petició de la persona interessada, concedirà una única convocatòria de gràcia. La dita convocatòria es farà davant un tribunal format per tres professors de l'àrea de coneixement corresponent, designats per la comissió de docència del centre.
  
3. S'entendrà consumida una convocatòria d'una assignatura quan s'haja presentat a un examen oficial final (es considera presentat quan abandona la prova una vegada començat l'examen).
  
Article 3. Trasllats d'estudiants procedents d'altres universitats
  
1. L'expedient acadèmic dels estudiants procedents d'altres universitats que sol·liciten plaça en la Universitat Miguel Hernández haurà d'estar dins dels límits establits en esta normativa per a poder ser admesos.
  
2. En tot cas, si obtenen el trasllat d'expedient a la Universitat Miguel Hernández, se'ls computaran les convocatòries utilitzades en la universitat o universitats de procedència
  
Article 4. Anul·lació de matrícula
  
1. El rector, a petició de la persona interessada i després de l'informe del centre a què pertany la titulació, podrà resoldre l'anul·lació de la matrícula solament si l'estudiant acredita fefaentment causa de força major que li impedisca o li haja impedit presentar-se a les avaluacions corresponents.
  
2. En este cas, estarà autoritzat a matricular-se el curs següent de la mateixa titulació.
  
DISPOSICIÓ TRANSITÒRIA
  
El còmput de les convocatòries a què fa referència esta normativa començarà quan esta entre en vigor.
  
DISPOSICIÓ FINAL
  
S'autoritza el rector al desenrotllament administratiu d'esta normativa.